堆勝樓運幹許永之修
作者：劉才邵
朝代：宋

paragraphs: 高城倚江憑峻址，層樓卻憶高城裏。
迢迢飛磴出塵氛，繡栱朱欄照江水。
四面雲山千萬疊，清原卻與黄原接。
碧螺宛轉峰最奇，透色連雲俱岌嶪。
樓前正對白鷺洲，翠虯夭矯横中流。
回看井邑亦華盛，碧瓦鱗鱗光氣浮。
崛起凌空何壮哉，歲久剥蝕霾風埃。
高情一見爲嘆息，因循恐致奇標摧。
才刃由來有餘地，葺舊扶傾真復易。
坐令風月爲清新，還使江山增勝氣。
公家列屋人如玉，清唱不須吹管逐。
沉沉清夜繡筵開，垂下珠簾隔銀燭。
放教簾外水仙聽，傳作仙家步虛曲。
識高器遠追前人，不獨文采風流存。
憑欄縱目莫厭數，即去飛騰登要津。
老來自覺詩思慳，況此清絕形容難。
恐公他時懷舊賞，猶堪展作畫圖看。